**Για τα αποτελέσματα των εκλογών στα**



**Υπηρεσιακά Συμβούλια**

Χαιρετίζουμε τους χιλιάδες συναδέλφους που στήριξαν τα ψηφοδέλτια της **Αγωνιστικής Συσπείρωσης Εκπαιδευτικών** στις εκλογές για την ανάδειξη αιρετών στα Υπηρεσιακά Συμβούλια Πρωτοβάθμιας και Δευτεροβάθμιας Εκπαίδευσης.

**Η ΑΣΕ διατηρεί ένα σημαντικό ποσοστό σε ΚΥΣΠΕ 13,79% (14,05% 2014) και ΚΥΣΔΕ 15,21% (15,10% 2014).** Στο ΚΥΣΔΕ αναδείχτηκε σε 3η δύναμη. ***(Τα αναλυτικά αποτελέσματα δίνονται σε ξεχωριστούς πίνακες που επισυνάπτονται μαζί με την ανακοίνωση)***

**Εκλέγονται αιρετοί με τη ψηφοδέλτιο της ΑΣΕ σε:** ΑΠΥΣΠΕ Αττικής, ΑΠΥΣΠΕ Βορείου Αιγαίου, ΑΠΥΣΔΕ Ιονίων Νήσων, ΠΥΣΔΕ Κεφαλονιάς, ΠΥΣΔΕ Ζακύνθου, ΠΥΣΔΕ Β΄ Δωδεκανήσου, ΠΥΣΠΕ Ανατολικής Αττικής, ΠΥΣΠΕ Γ΄ Αθήνας, ΠΥΣΠΕ Χίου, ΠΥΣΠΕ Λέσβου, ΠΥΣΠΕ Άρτας.

**Οι συνάδελφοι που εμπιστεύτηκαν την Αγωνιστική Συσπείρωση Εκπαιδευτικών, το ψηφοδέλτιο που στηρίξει το ΠΑΜΕ, οι εκατοντάδες υποψήφιοι σε όλα τα σωματεία, σε όλη την Ελλάδα, αποτελούν μια ισχυρή δύναμη μέσα στον κλάδο που μπορεί να συμβάλλει αποφασιστικά στον αγώνα για την ανασύνταξη του κινήματος, την αλλαγή των συσχετισμών, τη δημιουργία ενός συνδικαλιστικού κινήματος που θα μπορέσει με αποφασιστικότητα και αντοχή να αντιπαλέψει την αντιλαϊκή πολιτική, να απαιτήσει την ανάκτηση των απωλειών που είχαμε τα χρόνια της κρίσης, να διεκδικήσει την ικανοποίηση των σύγχρονων λαϊκών αναγκών.**

Οι παρατάξεις **του ΣΥΡΙΖΑ (ΣΥΝΕΚ και ΕΡΑ)** καταγράφουν σημαντική πτώση (-5,43% στη Δευτεροβάθμια και -2,90% στην Πρωτοβάθμια). Αποτυπώνεται η δυσαρέσκεια και η καταδίκη της αντιλαϊκής κυβερνητικής πολιτικής της κυβέρνησης καθώς και της πολιτικής των περικοπών και την υποβάθμισης του μορφωτικού περιεχομένου στο χώρο της εκπαίδευσης.

Οι **Παρεμβάσεις** έχουν αντίστοιχα μεγάλη πτώση (- 2,35% στη Δευτεροβάθμια και -3,25% στην Πρωτοβάθμια). Χρεώνονται ως ένα βαθμό την, για πολλά χρόνια, κοινή διαδρομή τους με τις δυνάμεις του ΣΥΡΙΖΑ σε δεκάδες σωματεία καθώς και τη στάση τους, τις αυταπάτες που καλλιέργησαν για την κυβέρνηση της «πρώτης φορά αριστερά», τον τυχοδιωκτισμό τους στο κίνημα.

Τα ψηφοδέλτια με πυρήνα τις **δυνάμεις της ΛΑΕ** κατέγραψαν ποσοστό γύρω στο 4%.

Οι δυνάμεις του παλιού κυβερνητικού συνδικαλισμού **(ΔΑΚΕ – ΠΑΣΚ/ΔΗΣΥ/ΠΕΚ)** διατηρούν σοβαρά ερείσματα στο κλάδο και ενισχύονται**. Η ΠΑΣΚ** διατηρεί τα ποσοστά της με μια μικρή πτώση. **Η ΔΑΚΕ** ενισχύεται σημαντικά (+5,9% στη Δευτεροβάθμια και +3,52% στην Πρωτοβάθμια). Καρπώνεται σε μεγάλο βαθμό την δυσαρέσκεια από την κυβερνητική πολιτική. Αξιοποίησε ένα στενά αντικυβερνητικό λόγο, στη γραμμή της αντιπολιτευτικής τακτικής της Ν.Δ.

Οι δυνάμεις παλιού και νέου κυβερνητικού συνδικαλισμού διατηρούν ισχυρά στηρίγματα μέσα στο μηχανισμό της κρατικής διοίκησης (αιρετοί, διευθυντές εκπαίδευσης κ.τ.λ.) και τα αξιοποίησαν για να παρέμβουν στις εκλογές.

**Η καταδίκη της κυβερνητικής πολιτική του ΣΥΡΙΖΑ δεν πρέπει να οδηγήσει σε νέες αυταπάτες και νέα αδιέξοδα, στη δικαίωση του παλιού κυβερνητικού συνδικαλισμού της ΔΑΚΕ – ΠΑΣΚ/ΔΗΣΥ/ΠΕΚ και της γραμμής που οδηγεί στην υποταγή των εργαζομένων στην πολιτική της Ε.Ε., της ανταγωνιστικότητας και της επιχειρηματικότητας, στην υπεράσπιση του σχολειού της αγοράς.**

**Είναι κρίσιμό ζήτημα το επόμενο διάστημα να δυναμώσει, με όρους κινήματος και οργανωμένης συμμετοχής, η αναμέτρηση με την πολιτική κυβέρνησης – Ε.Ε. – ΔΝΤ – Κεφαλαίου.** Είναι κρίσιμο ζήτημα το κίνημα να απεμπλακεί από τα δίχτυα της κυβερνητικής εναλλαγής, από αυταπάτες και αναζήτηση ατομικών λύσεων. Τέτοιες δεν υπάεχουν.

Προϋπόθεση είναι να μπει στο στόχαστρο ο πραγματικός αντίπαλος, το κεφάλαιο και η εξουσία του και όχι απλά ο κάθε φορά διαχειριστής της αντιλαϊκής πολιτικής.

**Στο χέρι των εργαζομένων είναι να τους χαλάσουμε τα σχέδια**. Καμιά απογοήτευση και καμία αναμονή. Δεν θα σταματήσουν να δεν τους σταματήσουμε με τον αγώνα και τη συμμετοχή μας.

**Να εμποδίσουμε τον βάρβαρο αντιλαϊκό χειμώνα που έρχεται.**

Έχουμε τη πεποίθηση και την αισιοδοξία ότι ο αρνητικός συσχετισμός που βαραίνει τον κλάδο δεν είναι ακλόνητος ούτε πανίσχυρος. Έχουμε τη θέληση και τη δυνατότητα να τον ανατρέψουμε. Σ΄ αυτή την προσπάθεια καλούμε κάθε συνάδελφο, κάθε τίμιο συνδικαλιστή που βλέπει και νιώθει ότι δεν πάει άλλο με αυτές τις συνδικαλιστικές ηγεσίες του παλιού και νέου κυβερνητικού συνδικαλισμού και των συνοδοιπόρων τους, να συμβάλλει, να συμπορευτεί με τις δυνάμεις του αγώνα και της προοπτικής, με τα συνδικάτα και τις Ομοσπονδίες που συσπειρώνονται στο ΠΑΜΕ.

Αθήνα, 9-11-2016